khistorydata/jeongjo-sjw-relations huggingface dataset:
정조 21년 · 목
刑曹啓言罪人李分金因判下嚴訊究詰則一向漫漶無意輸款請更加嚴刑期於得情敎以罪人李分金則原案中致疑者殆有甚於同囚咸奉連屍帳傷痕在於胸膛而足踢云者分金也拳毆云者分金之妹也特以男强而女弱畢竟妹脫而男罹同是一處之傷痕而拳傷輕踢痕重雖使金就夏之明習律文者爲檢律而檢屍必不辨其甲乙主客況於成獄年久之後何以釋疑解感乎設令改執正犯以妹易娚亦何異於以羊易牛殺死則丁寧傅輕果重難而其爲獄體則終未免䵝昧之歸今日內李召史一體訊推期於究竟以聞起鬧於女人結果於女人則女人之償命女人尤緊惟在卿等面稽言聽因跡求情之如何而分金則昨旣受刑爲先施威取招又啓言罪人李分金李召史施威訊推期於究竟以聞事有命矣依例嚴覈取招則李召史招內渠早失所天只有娚妹相依爲命不幸死期將迫入於此地目見渠娚屢經刑訊心神驚痛不如速死不見其狀毋論富全致命之如此如彼事旣到此何可一向發明使無罪渠娚受此刑訊乎渠父母只有渠娚一子渠則早年寡居又當此境實無一分欲生之心惟願以渠償命云李分金招內渠之至冤之狀已悉前後供招而渠之娚妹二人事旣不幸到此地頭實無欲生之願無識寡妹渠有何知渠又年迫六十生亦無用惟願以渠償命云依判下各別嚴刑施威反覆究問而行兇情節終不輸款惟以自願償命互相納招漫漶疑亂情狀痛惡請竝更加嚴刑期於得情敎以法律風敎中一事刑政之於禮樂末也娚妹爭死正犯難定以今頹俗弊習能知此箇道理固已萬萬奇異分金娚妹以下戶常賤重倫義而輕死生宛轉桁楊之間其所哀號之者願以身代兩人同聲如出一口欲敦風則殺可償矣欲用法則情㔹惻矣似此難決之案宜有博詢之擧發遣郞官問于行公時任大臣卿等亦具意見論理回啓又啓言罪人李分金事依下敎發遣郞官問于時任大臣則左議政蔡濟恭以爲臣之所知惟法律而已富全之死旣由於分金娚妹則償命者要在於兩人之中不可以娚妹爭死有足可尙有所低仰在下者豈可以傅之惟輕仰對於俯詢之下乎雖然聖心惻然以敦風勸俗欲有以特地施恩則亦足爲簡策有光之事臣何敢有憾於天地之大乎然此非守法之臣所當仰請惟在上栽云右議政李秉模以爲刑者所以弼敎也法無可貸而事關敦風則或守經法或贊世敎卽斷獄之權衡而臣冒忝相職義當以對揚風敎爲重今於博詢之下惟願幷傅生議以礪頹俗云矣臣等以爲此獄根因本多疑眩實因非不顯著而踢打之分終欠端的詞證非不俱備而隣里之間猶多異議此已不能無惑最是正犯執定尤不明白及夫更査娚妹同庭則宛轉呼號互相爭死其言絕悲其貌絕矜聽之足令人感動臣等非不欲卽地陳聞仰請財擇而職在司寇義重掌法遂不得不一遵常經今下判付若是諄諄臣等亦何敢徒守執法之論不思對揚之道乎臣等於此無容更議請上裁敎以僉議詢同五品之一分有禆何論五刑之一分未修分金娚妹卽爲酌放又啓言罪人金熙明僞造印信之時必有共謀之人而一直抵賴無意輸款請另加嚴刑期於得情敎以罪人金熙明則僞造寶印一罪則一也自有輕重之殊豈不欲致意於惟輕而情狀之狡慝甚於帖加之僞寶今番審獄也亦不入於恤囚之中者此也觀此啓目渠供以渠自爲之納招則便已承款何故依前跋辭請訊乎相考施行又啓言罪人李錫趾殺越情節終不輸款請更加嚴刑取賑敎以罪人李錫趾則如許絕悖之獄旣無推諉之處喙長三尺何敢發明乎依前下判辭加刑得情又啓言罪人尹商儀僞造御寶情節今已畢露而忍杖不服請更加嚴刑得情敎以罪人尹商儀則凡民無知之罪犯僞造無或饒貸於常律而敢以出入法司之吏胥僞造假帖綻露情節巧惡莫甚依卿等議商儀更爲加刑取服又啓言罪人孫景海實因端的詞證俱備而一向推諉終不輸款請另加嚴刑期於得情敎以罪人孫景海則莫云畜拘反唑當其灰火之提擲也寧有甘心俯首之人情乎廻身備禦之除轉成鬪閧踢痕狼籍於囊岸無異故犯景海加刑期於得情又啓言罪人鄭戊甲殺越情節箇箇承款及夫結案也忽地變招情狀痛惡請更加嚴刑期於輸款敎以罪人鄭戊甲則以訓局陞戶砲手白晝殺越人命揆以紀律自有軍法則何待法曺之輸款而一味抵賴頑忍不服情狀極爲痛惡細究獄案戊甲之打江阿之也泥醉不省之中逢卽緊踢致命於辜限內醒後不能記憶事勢固似然而若非戊甲之犯手江阿之豈死乎常憲至嚴豈可擧論於曰宥戊甲仍推期於取服又啓言罪人朴仁興打殺介不里節次一直抵賴終不輸款請更加嚴刑期於得情敎以罪人朴仁興則曺讞中因推而致傷因傷而致死特其意慮之所未到雖非故殺焉逭當律云者是矣死者之於殺者自有等分之可言而醉詬欲犯擧措頑惡爲仁興者推之攧之常情所必然渠非有識班族何責中行之道理乎然而獄旣具矣證亦備矣眞所謂無容別議仁興仍推期卽輸情文啓言罪人李春興踢殺姜渭得情節旣已承款結案取招後稟處李世興隨往踢㞍之狀雖已遲晩究其罪犯不可以尋常干犯論待拷訊限滿更加嚴刑照法重勘敎以依啓聞正犯李春興則具格取招李世興則嚴刑照律定配又啓言罪人申秀老味打殺崔福仁之事眞贓旣露獄案已具而每以福仁被踢於趙德行之說欲爲掉脫之計者萬萬狡惡請加刑得情敎以罪人中秀老味則福仁之死死於申秀老味及趙德行而德行捕校也秀老味捕卒也校爲首而卒爲從論以獄體果似然矣先起鬧又下手者秀老味則此獄正犯不可不如是執定而傷處狼籍成獄屬耳豈可以校卒之共犯然疑於獄情秀老味更加嚴刑得情又啓言罪人咸奉連打殺徐弼興情節依判下嚴訊究問而獄老生奸粧撰爲說終不直陳者極爲兇獰請加刑得情敎以罪人咸奉連則京案中疑案同時應募之人有之同時起鬧之跡綻焉奉連與金大順可謂一而二二而一然而奉連之足踢及於弼興大順之手勢接於金履水本曹完決剖柝備盡豈可以懸空模索之疑遽議寬典於更覆之前乎推捉諸人於遠地各施拷掠首從之別依舊是前樣則紛然而已無益於憫旱時審克此所以屢閱屢回姑無指一提問者也且其本事由於北漢還上往督於畿邑轉成殺越之獄大抵總還之痼弊民邑難支保主之侵虐京外俱困無論咸哥金哥執出其中一漢爲無告洩冤不可但已卿等別生意見期於明白歸一之地而奉連仍推取服又啓言御寶僞造罪人尹鳳儀初次所犯已爲承款而再次所犯一向推諉終不吐實之狀尤極痛惡請加刑得情敎以罪人尹鳳儀則僞造卽死罪輸款於前犯未及用法而後犯又發有浮前犯外此未及現捉者又不知幾許隱情而曺啓完決誠當耳如許怙終之囚擬之者惟當律不可以所犯之稍異於殺人有所難愼鳳儀依前問目推覈又啓言罪人李光寅偸弄國穀之狀已爲自服而許多敗船作奸之人宜無不知之理而終始隱諱無意吐實者究厥情狀萬萬痛惡請加刑取服敎以罪人李光寅苟有一分可原之端則異於殺人異於僞寶豈無議到於減律而此案不可但以船格之用意故敗言當施之律未施旋又逃還更犯可謂亂民中最所罔赦者光寅加刑得情
정조 21년 · 강
命御寶僞造罪人朴昌郁等嚴覈得情
정조 21년 · 목
右捕廳啓言御寶僞造罪人朴昌郁金器完等施威棍問則昌郁招內渠以良人粗解文字雇書資生矣壬子秋間聞極活帖頒下之說與金器完相議造賣假帖以爲分利之計器完得來眞官敎一張割付篆形於木片渠先模刻成出僞寶後僞印及假帖字則器完刻出帖文亦皆渠之自書自壬子至乙卯春放賣僞帖者爲一百三十五張捧價二百五十餘兩分用乙卯秋間以僞造內閣公文作弊外邑寺刹事見捉於慶尙監營受罪蒙放今又以欺賣僞帖現捉於本廳前後奸狀若是綻露無餘更何敢發明云器完招內壬子秋間昌郁來言曰方有極活人賞加之帖若乘此機多造僞帖混賣則彼此大利云故渠幸其有利與之同心求得眞帖一本割付篆形於木片先自模刻而昌郁繼刻成出寶篆其餘僞印三顆及帖字則渠自刻自印自書行賣京鄕者合爲一百九十九張而捧價三百五十餘兩內六十四張價九十餘兩渠獨食其餘與昌郁分用同黨則昌郁外更無他人未及放賣之僞帖五張及僞寶僞印合四顆僞帖字俱爲現納云罪人朴昌郁金器完同一罪犯在法當死始聞賞帖之出敢生造賣之謀慫慂器完者昌郁也聞昌郁之言求得眞官敎移摹木片先自手刻者器完也刻出之後手寫僞帖者亦器完也造謀者昌郁爲首寫刻者器完爲首而不有昌郁之造謀安有器完之寫刻論以情法昌郁爲罪首器完次之而兩漢之一心同黨四年作賊究厥罪惡斷無輕重之別其行賣之僞帖則自臣廳發關諸處收聚爻周買贓各人等在京者懲治放送在鄕者行關勘罪昌郁器完等請移送秋曹依律處斷允之○刑曹啓言御寶僞造罪人朴昌郁金器完等嚴訊究問則昌郁招內壬子秋間有極活帖頒下之事故覓得渠祖曾經同知官敎割出安寶處付之椵木片手自刻造成出僞寶自書僞帖塗朱踏之又以渠家戶籍中所踏印割付椵木片刻造僞印三顆或踏小帖或踏戶籍賣食同情人則與金器完相議居間賣帖更無他人自壬子至乙卯行賣捧價云器完招內壬子秋間昌郁出給極活帖一張要渠賣來故認以眞帖捧錢賣給則昌郁亦給錢兩故渠次次放賣厥後則朱哥孫哥朴哥等三人親熟於昌郁直爲買賣渠則別無賣給之事當初若知僞造則豈有居間行賣之理乎隨從之律固所甘心同情僞造之事千萬曖昧云器完更招內摸刻印篆實非渠所知云罪人昌郁僞造僞帖行賣節次旣已遲晩依例結案取招後稟處而罪人器完則旣已輸款於捕廳忽又變辭於曺庭究厥情狀尤極巧惡請更加嚴刑期於取賑敎以僞造何限而情迹絕悖當律何敢逭而所供名雖輸款其實無異於半吞吐後坐起時出意見嚴覆得情
정조 21년 · 강
命楊州囚鄭涑嚴刑發配金浦囚崔守太嚴刑遠配楊根囚宋大宗嚴飭取賑長湍囚䄅順得竝其妻鄭召史刑訊一處遠配陰竹囚孫德官嚴訊取服楊州囚安千石加刑取服罷初檢官前牧使李東馨職推覆檢官抱川前縣監趙重鎭同邑囚崔尙哲嚴飭捧遲晩振威囚朴取根令道臣親執詳査登聞後自本曹稟處長湍囚高春得依前同推龍仁囚趙圭性嚴刑遠配罷豊德府使權綝過齋後口傳差其代馳至其邑旌金召史之門嚴訊金有奉捧遲晩快施當律
정조 21년 · 강
命長淵囚僧京云長連囚李養化嚴訊取服海州囚朴太世鳳山囚李時坤減死刑配罷前海伯閔台爀檢官鳳山前郡守曺學臣等拿處仍命新海伯李義駿會査錄啓以聞
정조 21년 · 강
判下京畿獄案五度關東獄案一度湖西獄案六度湖南獄案十二度嶺南獄案十二度海西獄案二度關西獄案九度北關獄案七度命京畿龍仁囚金元喆令道臣出意見窮覈陽城囚金得哲減死定配長湍囚朴卜乭通津囚韓光宅加刑得情朔寧囚池得水嚴飭推官出意見報來後狀聞江原道江陵囚金光云令道臣別出意見拔例査究忠淸道牙山囚曹命興嚴飭取服槐山囚陰孝寬令道臣出意見詳覈後狀聞木川囚沈福永文義囚趙完璧仍推公州囚李日得令道臣親執行査永同囚朴秀榮依前同推全羅道求禮囚朴同孫嚴刑遠配南平囚崔已贊仍推同縣囚羅萬八嚴刑遠配泰仁囚金者斤老味嚴刑輸款古阜囚元昌同推取服泰仁囚金相彥嚴刑得情海南囚德乭行査啓聞茂長囚朴起漢嚴訊取服興陽囚吳丁用斯速得情順天囚金召史詳覈狀聞後稟處扶安囚金孟用訊推取服古阜囚林旕朴依道啓嚴訊取服慶尙道尙州囚良女尹允占仍推輸款慶山囚朴沙邑沙嚴飭道臣卽捧結案淸道囚孫德魯詳覈狀聞後稟處昌寧囚池萬奉指一詳覈狀聞咸昌囚吳再權結案取招狀聞尙州囚金興卜醴泉囚金岳伊仍推取服咸安囚僧以總令道臣到底窮覈仍推取服昌寧囚成應澤理會査究論理狀聞咸陽囚張水元嚴加盤覈具意見狀聞後稟處玄風囚官奴福連勿拘例推嚴訊取服狀聞東萊囚孫貞日更令道臣潛心致精於獄案事分付黃海道鳳山囚良女金大隱阿只嚴飭推官亟令取服遂安囚金日宅嚴刑得情平安道義州囚金衆望德仍推中和囚李成三嚴飭同推龍川囚朴昌一窮査狀聞安州囚崔天杓依前同推江東囚崔宗旭仍推熙川囚趙得星加刑取服永柔囚崔世雄嚴飭訊推江西囚文永哲仍推義州囚金呂行依前訊推咸鏡道德源囚尹突山依前訊推咸興囚嚴老味仍推安邊囚韓德夫從大臣議嚴訊取服吉州囚金東實減死定配洪原囚朴儀順嚴刑得情永興囚韓宗宅加刑取服同府囚尹召史收議大臣以聞
정조 21년 · 강
召見承旨洪仁浩于重熙堂
정조 21년 · 목
十八日諭善尹得孚入見如儀內閣提學沈煥之原任直閣南公轍隨入元子讀昨日所受音五遍得孚曰如有未瑩處請俯詢焉元子曰室西南隅爲奧若是東向之室則奧在何處得孚曰奧是長者恒坐之處若是東向之室則東南隅爲奧元子曰不苟笑何謂也對曰見人有失而笑侮之見人有過而訾毀之是謂苟笑苟訾當之者必怒故孝子恐其辱反其親而不爲也元子曰不敢有其身何也對曰已之身卽父母之遺體孝子居常戒謹不敢自私其身如不登高不臨深之類皆不有身之義也元子曰饋獻何謂也對曰自此遺彼曰饋自下奉上曰獻此則註說分明矣元子曰上下何謂也對曰上下卽尊卑之謂也親尊而身卑矣元子入內少項以便服復出更讀五遍遂掩卷司謁取來壯紙半折元子寫聽於無聲以下至不登凡十字訖得孚曰多行數而間二日開講好乎減行數而逐日課讀好乎元子曰減行數而逐日課讀好矣得孚曰然則此意稟于大殿好矣是日行日次講諭善尹得孚入見如儀內閣直㮛學李晩秀隨入元子誦前受音目曲禮曰凡爲人子者止不敢專也得孚問居不主奧聽於無聲不登高不遠遊不敢有其身有上下不敢專之義善答無礙出通栍講新受音目內則曰子婦者止坐則視膝得孚曰如有未瑩後願賜俯詢焉元子曰雖不嗜必嘗而待父母若連使之飮食之則何以乎對曰雖不嗜勢當連嘗而已矣元子曰大人指何等人也對曰大人尊貴之稱位高而有德之人也元子曰大夫則非大人耶對曰大夫亦豈非大人但有德然後謂之大人矣元子曰始視面中視抱何意也對曰先觀大人顏色察其可言然後言故始視面不敢久視其面故次視其抱欲察所言之聽否故卒視其面也元子曰母上於面母下於帶何意也對曰父母親而尊故不敢仰視惟中視抱而已矣元子讀新受音十遍訖得孚曰小學旣是熟讀則雖多讀番數只是口熟而已不如速了小學更讀他書之爲愈今午小人當爲入來更讀今日所講以下六七行日日再講好矣午時得孚入見直提學李晩秀亦爲隨入元子讀前受音一遍又講禮記曰父命呼以下止使人可也得孚論說文義一遍得孚曰如有未詳更賜俯詢焉元子曰霜露雨露君子之必霑濕何也得孚曰非霑濕之謂乃履之之謂也元子曰醫不三世不服其藥何也得孚對曰醫業相傳至三世之久則醫術精通命藥必無差誤故服之苟非三世則恐醫術不精命藥或誤故不服也元子曰孝子之疏節何謂也得孚曰孝之大者無過於立身行道揚名於後世以顯父母至於唯而不諾以下事雖是孝子之所當爲比之大孝則是謂疏略之節也是以孔子孟子立身揚名顯其父母叔梁紇適公宜亦受千秋俎豆之享豈非大孝乎得孚又讀新授音自祭儀曰致齋止安得不敬乎元子又讀一遍得孚論說文義元子又讀一遍訖得孚曰此大文言甚好故文亦甚好須多讀來北三日日次時善誦伏望
정조 21년 · 강
詣景慕宮行夏享省牲器仍行肄儀
정조 21년 · 목
具翼善冠袞龍袍乘輿出石渠門月覲門入逌瞻門日瞻門至宮門外降輿詣版位行禮訖陞詣宮內奉審入齋室改具遠遊冠絳紗袍詣省器位省器詣省牲位省牲仍行肄儀乘輿出日瞻門逌瞻門由弘化門明政門永淸門還內
정조 21년 · 강
命大祀中祀時守門郞廳護軍以戎服擧行
정조 21년 · 목
兵曹判書權▣啓言大祀中祀時守門郞廳護軍旣兼禁喧則似當以戎服擧行而不可無稟定故仰達矣從之
정조 21년 · 목
因用謙違召政院捧入罷職傳旨敎曰連日牌不進之情勢何許情勢乎李明淵出場之後以竝宥之意有此點下則豈敢以向日飭敎爲必遞之端乎傳旨勿施○用謙又違召敎曰不欲入院則遞去
정조 21년 · 강
遞承旨權裕以趙鎭寬代之前望也
정조 21년 · 강
召見內閣提學沈煥之于便殿命元子日次開講時令諸閣臣輪回入參
정조 21년 · 목
煥之啓言元子宮開講實爲宗社億萬年之基每於講日諸閣臣輪回參席以倣圜穚之儀粗伸同慶之忱是臣等所大願故仰達矣敎以依此爲之好矣
정조 21년 · 강
義州府尹沈晉賢謄送北京公文于政院筵臣以啓
정조 21년 · 목
該府尹報于政院以爲今番咨文入送時本府通事往鳳城見此三度公文卽問於彼人曰大國有此事故則何不知委於外國耶答曰皇帝以上有太上皇此等凶事不欲備例而然也問曰雖不備例知委此文書則當謄去矣彼人大驚曰爾國每事明白雖有小於此之事必有別使入送之擧此文書若傳於爾國則使臣必當入來然則有違皇上之本意衙門當被不能謹密之罪矣通事曰此文字雖或謄去自大國旣無咨文與訃勅則我國豈可輕先送使乎答曰此則然矣仍許謄書云矣○乾隆六十二年二月初八日內閣抄出初七日奉勅旨本日未刻嗣皇后薨逝所有應行典禮原當照例擧行但皇帝侍奉朕躬而臣民等亦皆禮統於尊着改爲輟朝五日皇帝穿素服七日遇有奠餟再行摘纓俟日送奉移靜安庄後皇帝卽換常服回圓明園皇帝之皇子公主福晉及出泒穿孝之王公阿奇等均照例成服所有王公大臣及官員兵民人等俱素服七日不必摘纓照常薙髮竝着泒怡親王永琅總管內務府大臣盛柱禮部侍卽鐵保工部侍郞成德總理喪儀其餘典禮著各該衙門察例辦理欽此○嘉慶二年二月初八日內閣抄出初七日奉上諭本日皇后薨逝一切典禮仰蒙皇父太上皇帝特降勅旨加恩照皇后例擧行第思朕日侍聖慈一切稟承睿訓所有輟朝期內各衙門章疏及引見等事仍著照常呈遽王公大臣官員等雖有素服之例但皇后册立甫及一年母儀未久且朝夕承歡諸取吉祥此七日內圓明園偕日奏事之王大臣等及引見人員俱着常服惟不掛朝珠此禮以義起天下臣民等自當共喩朕崇奉皇父孝思敬謹遵行副朕專隆尊養至意欽此○禮部謹奏皇后於本月初七日未時薨逝於奉移前皇帝穿素服七日輟朝五日皇帝宮之妃嬪於初祭禮後釋服皇帝之皇子公主福晉剪髮截辮成服百日後易素服其女子內監等剪髮截辮成服姻族人等成服俱於百日後釋服薙髮王以下官員以上二十七日內不嫁娶不作樂軍民人等七日內不嫁娶不作樂殮奠及每日三奠和碩親王以下奉恩將軍以上覺羅氏公俟伯以下佐領等官以上咸齊集朝夕奠福晉以下縣君鎭國將軍夫人以上及一二品命婦均齊集奉移後惟祭日齊集至殷奠啓奠初祭大祭各事宜臣部照例行文各該衙門敬謹辦理
정조 21년 · 목
諭善尹得孚入見如儀內閣提學鄭民始直提學李晩秀原任直閣尹行恁隨入元子誦前受音自祭儀曰致齊止安得不敬乎得孚問致齊思其笑語僾然肅然色不忘乎目致慤則著之義皆善答無礙出純通栍得孚曰如有可疑更賜俯詢焉元子曰必有聞乎其容聲容是貌則宜謂之見而言聞何也得孚曰容聲註言擧動容止之聲則雖與歎息之聲不同亦是聲故曰聞也元子曰齋之分言內外何也得孚曰外則不飮酒不茹葷是也內則肅敬專一是也元子曰此云齊三日不言二日四日而必曰三日何也得孚曰七日戒外齊也三日齊內齊也禮必以三爲節是以鄕飮酒義賓主揖讓亦以三爲節蓋取象於月三日而成魄雖與齊三日之義小異而禮成於三槪可見矣仍講新受音自孔子謂曾子止諸侯之孝也講論文義訖元子入內以便服而出更讀十遍得孚曰如有所疑更賜俯詢焉元子曰揚名之揚何義得孚曰名雖無形象之可言而令聞廣譽遍滿於天下後世故謂之揚猶飛揚之揚也元子曰顯父母何謂也得孚曰聖如孔子孟子則後世之人尊慕之幷稱其父母之賢如叔梁紇適公宜以有聖子之故後人尊仰之至有千秋俎豆之享豈非顯父母之孝乎元子曰事君之爲孝之中何也得孚曰君子之孝在家而盡事親之道出而祿仕以事親之孝事君故言中也元子曰終於立身何謂也得孚曰事親事君皆盡其道然後可謂立身終字有極盡之義也元子曰前言立身此復言立身何也得孚曰下章言天子諸侯之孝而首章二章泛言孝子之道故重複言之也元子曰愛親則言不敢惡於人敬親則言不敢慢於人惡與慢分言何也得孚曰愛與惡相反敬與慢相反故也元子曰海謂之四何也得孚曰東西南北地盡之處皆是海故謂之四海也元子曰滿而不溢何謂也得孚曰貴爲諸侯可謂滿矣能戒愼恐懼洞洞屬屬則身安而國安如水雖滿而不溢也元子曰天子亦在上而獨於諸侯言在上何也得孚曰此義下問實難仰對天子是天之子之謂也至尊而無對故似不言在上矣元子曰刑于之刑字何義也得孚曰刑之義法也元子曰於諸侯獨不言孝之事何也得孚曰雖不言孝之事不驕謹度等語皆是孝之事也元子曰此章是孝經之文而自天子之下孝經則有已下二字而此則無之何也得孚曰已下二字雖無之似不害於文義故朱子引用之時刪去耳元子曰夫孝之夫字刑于之于字有義意歟得孚曰只是語助字似別無義意也
정조 21년 · 강
命二十五日次對進定於今日飭兩司臺臣違牌
정조 21년 · 목
敎曰當此憫旱之時豈敢遑逸昨因坐齋今日始爲下敎諸大臣亦以承候入來二十五日次對進定於今日求助之時臺諫何可違牌亦豈必待牌入來嚴飭兩司
정조 21년 · 강
以金珠淵爲豊德府使口傳也
정조 21년 · 강
命未下直閫帥守令當日辭朝上京守令嚴飭下送
정조 21년 · 목
政院以前忠淸監司林濟遠前全羅水使李運昌還納密符請出密匣修正敎以濟州牧使今日辭朝而南兵使何可不爲辭朝乎使之一體辭朝當此憫旱之時一念在於民事此時守令豈可曠官未下直守令亦令當日辭朝上京守令嚴飭今日下送後草記事分付
정조 21년 · 강
召見時原任大臣閣臣樂院提調備堂及諸承旨于誠正閣領議政洪樂性左議政蔡濟恭奉朝賀金鍾秀領敦寧金履素右議政李秉模提學鄭民始原任直提學徐浩修徐龍輔鄭大容直提學李晩秀原任直閣金勉柱南公轍金祖淳檢校待敎沈象奎原任待敎李存秀檢校待敎徐有榘藥院提調沈煥之副提調趙鎭寬
정조 21년 · 목
大臣閣臣承候藥院請診承旨持公事入侍也○政院以奉朝賀金鍾秀爲承候來待啓敎以次對同爲入侍○領議政洪樂性曰臣之義在必遞前後箚牘及筵席陳懇屢煩仰瀆此非臣一身私計也人臣進退之節實關朝廷之四維臣之忝叨是職今已五載一無猷爲補蔑絲豪病中思惟如添一病頃伏奉登筵後體諒之敎一念企望食息靡弛伏願亟許遞免以卒生成之澤俾公無曠職之歎私無妨賢之嫌焉予曰卿之動作有勝於前誠亦奇幸八耋上相古豈有之耶故相金在魯久居相府而猶不若今領相之受几杖而尙在元輔也卿旣受几受杖至於三字銜則何時不可所以靳許者此也今則卿又如是陳懇當問於僚相而處之矣顧謂諸大臣曰領相所懇卿等以爲如何濟恭曰領相年至八耋位到上相而又蒙几杖之殊恩陳懇乞解人情之必然而以臣觀之筋力精神有勝於前矣領敦寧金履素曰八十上相至受几杖之恩當者之必欲辭免無怪其然而元老旣不以筋力責之則臥閤論道有何不可乎右議政李秉模曰精神筋力有勝無減則豈可輕議其遞免乎予曰卿等則事關首相固難以許副爲言而前後章奏間云云之說雖令還給而朝廷擧措先觀廉防況上相之去就乎今番則予當體諒矣樂性曰伏聞下敎臣心感祝有不可勝達從今優閑得以歌詠聖澤以終餘年則此莫非我殿下恩賜也予曰有時召接與時相固無問焉而八十元老之復入揆地有未可知還甚悵然矣樂性曰臣之下情亦不任戀結之忱而雖在西樞若有召命則豈敢不趨承仰覲耿光耶伏承悵然之敎感淚自爾盈眶矣予曰領相則不得已體諒許副矣予豈欲自暇自逸於上而徒使卿等爲勞哉今則輔相之責專在於左相從今以後予則但垂拱仰成矣濟恭曰臣身臣不敢自有而其奈老而無能隨事昏聵則徒貽癏曠之譏矣豈敢副聖敎之萬一哉且領相入於章奏間云云則臣亦一般臣之通來參佐只緣仰成於領相相依以過矣今伏奉領相體諒之敎臣心悵然無以爲達趁今一體許免是臣區區之望也予曰章奏間云云領相則以年老爲言卿則以薦剡爲言卿若以此爲引則誠過矣卿則雖至八旬豈可以領相今日之許免引而爲例耶予當斷不撓改卿須預爲知悉予曰近日雨意頗緊而霈澤尙遲言念民事實爲可悶時雖未及於夏至而不設禜祭群情亦當泄菀矣卿等之意何如濟恭曰湖南農形可期豐登麥亦登熟雨澤頻霔移秧方張云嶺南則卽見雨澤狀啓兩麥俱登而川渠漲溢處或有之云湖西則內浦一邊稍遜於他處而今番之雨亦得移秧云關東關北則異於三南雨澤之頻數反不宜於田農間間得雨足可沾潤矣最可悶者兩西而但夏至尙遠今年則又有閏月見今多日釀雨沛然之喜不日可期則禱雨之擧似涉煩瀆矣秉模曰雨澤之尙靳沛然雖甚可悶而至於迫不得已然後始乃虔禱今姑靜而俟之允合道理矣予曰今番纔決關東獄案而際有玉堂上疏其言果好矣若有一分仰格之道則予豈敢不爲乎諸道錄啓之七晝夜考閱百餘度判付庶或爲爲民導和而冥應漠然恐懼怵惕之思尤切兢兢聖祖曾有肌膚何惜之敎先朝亦嘗莊誦矣苟有可以利於民者予何敢言勞而至於朝廷之事則勞逸不得其所此後則卿等須各勉勉於此箇道理是予之望也濟恭曰如臣無似者徒貽伴食之譏每事一聽於天聖躬之獨勞於上凡幾年矣臣中夜思之只切慚悚之忱今承聖敎切有憂悶者以今番諸道錄啓案判付言之以惻怛之念寓欽恤之意七夜撤漏百度疏決當其紆玉矚而趑趄剪金燭而考檢其所勞聖躬費聖精者亦不瑕有損乎予曰念及民事自不覺爲勞矣予曰漢城府草記以適値齋日未卽賜批矣不擾民三字爲鎭安第一義而南門外失火後近十日後忽然發甘謂之禁火以訛傳訛畢竟做出勿爲炊飯之說一場騷擾者此豈成說乎非但當部官員之勘罪他部官員亦當汰拿則發甘之判尹不可仍置矣卿等亦聞其傳說耶履素曰臣家偏近路邊故親聞洞任輩傳呼之聲矣予曰臺諫例於次對時入來若或有甚情勢不入來然後始乃出牌而今則次對命下自政院例請臺諫牌招者已違故規而旣出牌之後爲臺諫者以不進爲一副當妙訣寧有如許道理今番則一勿違牌事嚴飭予曰領相登第十年後始乃加資耶樂性曰登第九年爲加資矣予曰爲正卿以前多年沈屈無如領相者今日之如是致仕亦安知非晩成之效耶古則四十始仕五十命爲大夫自有次第而我朝之吏耶一窠爲堂上階梯年少新進一經此任腰金頂玉唾手可期如是而徒致紛紜者亦豈成說乎近來革罷良以此也仍謂樂性曰卿旣免中書之勞好就西樞之閒可謂平地神仙矣濟恭曰恩禮至此如臣等傍觀者亦且榮耀則其在領相之心安得不感祝乎予謂奉朝賀金鍾秀曰卿必以過齋後承候來待而以卿筋力何爲入來也鍾秀曰今日何可不爲承候耶予曰卿之神氣猶勝於自兔山上來時矣何時當就養耶鍾秀曰數三日內當下往矣予曰抱川爲一日程耶鍾秀曰然矣予曰爲其便近特使相換矣
정조 21년 · 강
召見下直閫帥守令于誠正閣南兵使曺允精濟州牧使曺命楫豊德府使金珠淵
정조 21년 · 강
勉副領議政洪樂性
정조 21년 · 목
敎曰五載首相八旬元輔中書初有之事而今日大臣之登筵陳懇若此難可强而强之是豈體諒之道領相特副所請政官牌招開政領府事下批仍於便殿庭肅拜○予命入侍政官出去大臣處置卽爲擧行西樞敎旨亦於殿庭安寶仍命樂性肅謝更爲召見于誠正閣
정조 21년 · 강
命月食咨文定禁軍下送灣府使之傳給鳳城將
정조 21년 · 목
左議政蔡濟恭啓言月食已過請禮部咨文依例撰出正書安寶後定禁軍騎撥下送于灣府使之傳給鳳城將處以爲轉致北京之地從之
정조 21년 · 강
命箕子墓歲一祭及仁賢書院改號事更令禮判博考以奏
정조 21년 · 목
左議政蔡濟恭啓言頃以關西仁賢書院改號事及其他諸條令道臣出意見狀聞之意自禮曹行會矣該監司朴宗甲狀啓以爲今日崇報箕聖宜以師道奉之也書院而享箕子求諸禮意固不知十分是當而以師道奉之之意則近之矣府有崇仁殿以奉位版則豈宜一城之內又設一殿使邦家典禮或涉煩瀆之歸哉古者陵墓無二名堯舜禹湯文武之葬皆墓也而後世未聞追改爲陵也院墓改號事竝仍舊爲便墓名不易則守衛之節亦令殿監守僕依例擧行而當無別般定制至於祀日之用春秋上丁扁額之去宣賜二字事非難施義亦當爲孝廟宸翰別建一室以奉在所不已請令廟堂稟處矣中丁享祀之改以上丁宣賜二字之去於扁額及御筆之建閣以奉道臣之見亦無參差而第念書院二字係是尊奉鄕賢之名聖幀奉安之所稱之以此於禮終有所不然而道啓旣以一城之內疊置兩殿爲重難則改稱曰仁賢學宮亦無不宜蓋不稱殿而稱學宮然後遠近多士方可以尊奉如前出入如前尤豈非便好之事乎臣於此別有欲陳者箕子墓人或有然疑之議而但天使之來往其下以箕子墓三字書之碑面則中國人亦以爲箕聖衣履之藏於此可以知矣我朝凡於祀典雖屬前代陵墓靡不畢擧而獨於聖人之藏未有寒食一開門之事誠爲欠典臣意則別定守直義起歲一祭之規恐爲不可已之事矣予曰他大臣之意何如領敦寧金履素曰歲一祭之議不害於義起似合於崇報臣亦無異見矣右議政李秉模曰院是講道之所而箕聖所傳者道也書院之稱實無不可不必以學宮改號至於墓祀異於廟饗崇奉之道恐不在於創新禮立新典而以事則重大以義則精微以臣愚陋惟知仍舊之爲寡過矣予曰禮判亦陳所見禮曹判書閔鍾顯曰凡係祀典孰非致愼之地而至若箕聖崇報禮意事體尤爲重大以臣臆見不敢率爾仰對恐當十分講究博詢處之矣予曰諸宰亦陳所見判尹金文淳曰有衣履之藏而無芬苾之享其在崇奉之道實爲欠闕之典矣上護軍金持默曰以歲一祭設行似好矣大護軍沈煥之曰書院是講學之所而尊奉箕聖之像者蓋西土鄕人寓其崇德報功之意也雖比例於一間茅屋祭昭王亦不爲僭則何必自朝家撤其額而改其名乎歷代帝王或墓或陵歲一祭之禮求諸古典有可據之例則何獨致疑於箕聖之墓乎然有國之所重者祀典也惟在廣考博詢得其儀文之可倣而後行之爲後世法耳開城留守黃昇源曰臣於頃年入百靈山則有箕聖影殿乃是肅廟朝創設也自官歲奉牲醴庶品而平壤墓所則不擧享祀以臣淺見常所滋疑也大臣所奏誠好更加廣詢博訪恐合愼重之道矣刑曹參判徐龍輔曰墓祭本非古禮故雖於蒼梧會稽之墓未聞有享祀之擧今亦博考廣詢毋違制禮本意儘合崇報之道矣護軍李書九曰中國亦有箕子墓則在平壤者蓋出傳疑享祀之不擧非有歉於崇報創行新典恐難遽議矣予曰閣臣承旨亦陳所見原任直提學徐浩修曰祀典變通事係至重不可遽然容議廣考博詢恐合審愼之道矣原任直提學鄭大容曰累千年未遑之典禮以臣淺見不敢臆對博考已例恐合愼重之道矣原任直閣金勉柱曰事係祀典至重且大其在審愼之道廣考博詢而處之似好矣原任直閣金祖淳曰前史歷代帝王之祭皆行於廟而不行於陵又如鄕先生之享其土者未嘗竝及其墓而祀典莫重不敢臆對矣原任直閣南公轍曰墓祭乃是後世之禮今若用之於箕聖之墓則禮意旣不恰當且平壤衣履之藏亦無眞的考信之文祀典一款有難遽議矣都承旨趙鎭寬曰東方之人受箕子罔極之恩其所崇奉之實雖不專在於儀文苟可以致隆則亦當靡不用極博詢而處之恐合事宜矣左承旨洪仁浩曰平壤之殿號崇仁成川之妥安影幀崇奉之道固已無憾帝王陵寢祀典亦罕恐不可輕議矣右承旨金履翼曰崇報功德之地聖人制禮之隨時義起亦爲合宜矣左副承旨李勉兢曰墓祭殷周時所未有者則到今創行未必合禮矣右副承旨李海愚曰祀典至重臣何敢指一仰對乎校理朴吉源曰箕子大聖人也來莅東方大有功德旣有藏衣之所似擧薦苾之典矣敎以東國稱小中華而三韓以前大朴之尙爾儀文多草創至今未遑於應行之典禮而然乎與院名一款更令禮判博考指一草記
정조 21년 · 강
命戶曹外都庫木物量宜取用於關東私養山
정조 21년 · 목
左議政蔡濟恭啓言戶曹外都庫木物例於關東私養山買賣許䂨而近來關東道臣每以山皆童濯爲言廟堂雖有發關終不許䂨外庫木物係是不可不備置者而關東之防報如此請安眠島風落松發賣許給使之取用之意分付敎以關東私山量宜取用事分付
정조 21년 · 강
差徐浩修武經七書校正堂上
정조 21년 · 목
右議政李秉模啓言武經七書校正之役頃以行護軍李書九句管之意仰達蒙允矣他書編校尙未訖工難以兼管云請以大護軍徐浩修差下使之專意校正從之
정조 21년 · 강
命敦寧參奉李水老相換望筒勿施待窠卽擬吏曹判書李秉鼎重推
정조 21년 · 목
右議政李秉模啓言參下官之以親嫌相換自有法典以嫌避相換曾無是例敦寧參奉李永老之他司相換雖出持敎金石之典恐不宜因一微官而闊狹且銓堂之以嫌避提奏致勤格外之恩者誠甚未安請相換望筒勿施吏曹判書李秉鼎從重推考敎以卿言可謂大經大法依爲之李永老則異於他家人待窠卽擬然後始擬他人事分付銓曹
정조 21년 · 강
命京畿水使李燁改差兵曹判書權▣重推
정조 21년 · 목
右議政李秉模啓言京畿水使之以曾經兵使差遣自是政格而時水使李燁未經兵使物論久而不平不可以事屬旣往置之請改差兵曹判書權▣從重推考從之
정조 21년 · 강
飭銓曹愼揀守令
정조 21년 · 목
右議政李秉模啓言近因憫旱聖念益復憧憧於民事以臣愚見多少節目間事都不如愼揀親民之官而擇守令三字便成陳談每患爲官擇人之意少爲人擇官之意多轉成數遞之弊莫副分憂之責人才雖曰眇然苟能誠心求之庶幾不中而不遠矣請嚴飭銓曹精白一心較邑閒劇量才短長無論文蔭武窠隨政另擇俾有淬勵之實效從之
정조 21년 · 목
承旨洪仁浩啓言問候事體何等至重而入侍玉堂朴吉源輕先起伏於大臣閣臣問候之時請推考從之
정조 21년 · 강
承旨洪仁浩請推前忠淸監司林濟遠不許
정조 21년 · 목
仁浩啓言藩臣遞歸親納密符例也而前忠淸監司林濟遠謂有身病徑還鄕廬使其褊裨替納密符事甚未安請推考敎以勿推
정조 21년 · 강
命當該司謁令攸司科治
정조 21년 · 목
承旨洪仁浩啓言大臣未及就座而徑移方席極爲駭然請當該司謁令攸司科治從之
정조 21년 · 강
命京外獄案單抄登聞之時懸註罪人年歲
정조 21년 · 목
承旨金達淳啓言凡係死囚之案旣有格例亦貴詳悉而近來京外獄案每因抄錄槪略之故罪人年歲不錄於原案非但違式有欠考據此後則申明舊例雖於單抄登聞之案亦皆懸註其年歲似好矣從之敎以諸道使之一體知委
정조 21년 · 강
推刑曹判書李祖源京畿監司李在學同義禁鄭東愼
정조 21년 · 목
承旨金達淳啓言奏御文字事體至嚴審理獄案所關何如而今番刑曹啓目旣多誤字字畫亦甚草率京畿啓本不但字多錯誤同推月日間或換書供招付籤亦有疊錄不可無警請刑曹堂上及當該道臣竝推考從之又啓言今番審理時長湍府秦順得獄案判付內初檢官旣身故不必獨勘覆檢官事命下而覆檢官朔寧前郡守朴宗柱拿來草記混爲捧入臣不勝惶恐草記未下之前囚單子徑先入啓事甚未安請當該禁府堂上推考朴宗柱囚單子勿施從之
정조 21년 · 강
命今番審理獄案只以營邑之臣罷拿及烈行施褒之判下出朝報
정조 21년 · 목
承旨金達淳啓言今番京外獄案審理判付爲一百一度而以其朝報傳寫之際易致誤字落書之弊故伏承不必盡頒之下敎第伏念今番審理旣用疏決之例文案判付亦當一一謄頒矣敎以朝報吏亦人耳百餘度判付使之盡謄若有誤落而徒被各該司之鞭朴則憫旱恤囚之擧適爲渠輩宛轉呻吟之苦渠輩豈可堪乎依初下敎勿爲全錄只以營邑之臣罷拿及烈行旌褒之判下出朝報
정조 21년 · 강
遞應敎李翊模副應敎朴載淳校理李羲甲修撰尹序東金履喬副修撰李基讓
정조 21년 · 목
弘文館啓請牌招翊模等敎以竝許遞今日政差代待下批牌招入直
정조 21년 · 강
命前參奉李永老尹慶曾見窠擬入
정조 21년 · 강
有政吏曹判書李東鼎兵曹判書權▣進
정조 21년 · 목
以李翊模爲副應敎趙德潤爲校理柳相祚朴鍾淳爲修撰李貞運爲副修撰洪樂性爲領府事金華鎭爲判府事吳載徽爲京畿水使故通政李一男贈戶曹參判故權管李濬遠贈訓鍊正忠烈卓異也
정조 21년 · 강
命京畿水使當日辭朝
정조 21년 · 강
命尙瑞直長李光斗引儀白東鈺等拿處
정조 21년 · 목
承旨洪仁浩啓言寶押旣下而乃以無押煩稟當該尙瑞院官員所當重勘而本院無可施之罰何以爲之乎敎以拿處又啓言大臣謝恩殿庭行禮而臚唱引儀不卽待令所當重勘而本院無可施之罰何以爲之乎敎以竝拿處
정조 21년 · 강
敍前參議韓晩裕
정조 21년 · 강
敍前捕盜大將徐有大柳孝源仍任有大禁衛大將
정조 21년 · 강
罷漢城判尹金文淳職配南部都事朴宗球于慈山府罷拿中部令尹商欽都事尹毅東東部令李顯祿都事李玄始南部令金載七西部都事鄭文綏北部令尹鉉東
정조 21년 · 목
漢城府啓言近因五部內火災頻數之致日前以儲水愼火之意捧甘於各部使之知委民間矣昨日閭巷間大小民人謂有明日勿爲炊飯之令一時喧動遠近傳播聽聞驚惑故卽爲捉致各部員役及洞任嚴加査問則南部苧廛洞明禮洞兩處任掌因儲水愼火之捧甘知委民間之時與民人輩以飯亦勿炊有所戲說矣此說次次流及於他洞以至一齊傳播之境云事之駭痛莫此爲甚首犯之兩洞任掌則自臣府嚴加懲治移送秋曹以爲照律重繩之地而該部官員則本府捧甘之後始旣不能詳明知委終又不能趁卽覺察者難免溺職之罪請當該部官令該府拿問處之敎以若欲禁飭各部則南門外失火時不卽爲之已過累日之後忽又發甘者其責自判堂難免卿則罷職不可以尋常不能禁飭言當該入直部官定配聞於大臣亦有質言其他部之亦然者紀綱所在亦豈例勘五部諸官一竝問名竝施罷拿之典○義禁府啓言南部都事朴宗球慈山府定配請發遣府羅將押送配所允之○刑曹啓言南部苧廛洞任掌全春興明禮洞任掌方鼎金竝嚴刑一次後全春興巨濟府方鼎金蝟島鎭各定配所卽爲押送
정조 21년 · 강
禮曹參判尹得孚疏請敦召山林仍乞遞泮任賜批
정조 21년 · 목
疏略曰臣於諭善之任雖不敢屢瀆辭免而每當開講之日惶隕靡措愧汗沾皆竊伏見元子玉筫天成睿學日就此時輔導之方不容少緩臣非不欲殫竭心力少效螢爝而其如知識粗淺學術魯莽不能堪當其萬一何哉今師傅宋煥箕歸在遠鄕右諭善李城輔未及上來伏乞更加誠意期於必致使之朝夕勸講左右導迪而臣亦得以隨參講席之末則奚但微臣之爲幸實是今日之急務也且臣於泮長之職前後祈免非止一再而尙此虛縻實甚惶愧夫泮長之責在於逐月課試而臣以帖誦出身全昧科文程式顧何敢强所不知考評等第以貽多士之羞哉伏乞解臣泮長之任以安微分焉敎以在外山林招徠之誠何時或巳乎卿言又如此當更爲敦勉矣泮任豈可辭乎陞試之尙不設行不但有關國體月講之制久曠能誦箴銘頌者果多有其人乎卿其勿辭陞試得甘雨後卽爲設行
정조 21년 · 강
司諫鄭來百疏陳母病乞遞仍請立聖志採群言節財用賜批
정조 21년 · 목
疏略曰目今旱氣益熾宸憂轉深臣雖不敢以某事爲召災之由某事爲弭災之方而若言遇災加勉應天以實之道則不過曰立聖志以懋實政採群言以收實效節財用以究實惠而已矣我殿下探頤典墳旁及百家夜分秉燭樂此不疲則殿下之好古至矣敦尙禮敎遠慕三代歲首頒綸矯俗牖迷則殿下之願治切矣然而承佐無人治不徯志大小恬嬉綱紀解紐朝無謇諤之風而是非相混法失勸懲之宜而僥倖多歧藩邑之苞苴肆行而民益困矣閭巷之侈靡無節而財遂竭矣惟此數弊皆足以致災向來陰虹之千陽已非明時之休應而重以亢旱跨朔一霈無期則方來之憂有不可勝言此誠廟堂之臣憂勞惕慮之時其所彌綸措畵之方宜若救焚拯溺之不暇而籌司之坐徒勤飭敎未聞一事之措置賓對之次或多頉稟未有一策之建白只見聖明獨憂於上而無一人擔當時務憂國如家者此固群下之罪而苟究其源則臣愚竊以爲殿下所以立志懋實者有所未盡而有以啓群僚玩愒之習也何者臣竊觀殿下學貫天人明竝日月萬機之繁庶務之來應接如流剖決如神臣僚之言皆不足以塵聽故事無巨細一出於上裁而有司之臣於是乎素餐矣是以上有親細務之歎下無盡職事之意百疑之怠慢職由於此矣夫作文最近於儒者事而志於道者猶以爲害則而況人君任道也至重立志也至遠可以做出來堯舜事業至如文章特其餘事耳臣愚竊願殿下推好吉之心以立法堯之志移耽書之心以就懋實之政焉言路者有國之血脈而人主所以開廣聰明者也今之任言責者昌言嘉謨尙矣無論民憂國計亦且無聞近年以來世塗不靖朝論多端其能自脫於標榜不染於圈套者幾希矣言及官師則疑以黨代事涉時政則目以機關鋒鏑繼起罟擭隨至以此之故媕婀合默之風遂成痼弊而擧一世皆爲無口之瓠雖當災異荐至絲綸屢降之日相顧不發挨過爲事此亦群下之罪而臣愚亦以爲殿下所以來諫者無其素而然也何者懲討乃春秋之大義而或有設禁而沮之疏啓卽公議之所發而率多還給而改之言有陳勉則批旨溫允而未有體行之實事關變通則廟議依違而未見採施之實凡有猷爲輔弼之臣有都兪而無吁咈凡有施措繩糾之地有唯唯而無諤諤靡然同歸於沒模稜無圭角之臼平時旣不能導之使言則遇事何責其竭其所蘊哉臣愚竊願殿下崇奬敢言察納衆論事有可行決意而必施言有可取排衆而必用則今世亦豈無嘉謨之士而民國亦豈無實效之可收哉財用者國家之預備而民之所以爲命者也今殿下試觀內外蓄儲果有幾年之備耶南道乃穀儲之本而穀簿之耗縮邑邑皆然西路乃錢貨之聚而錢幣之匱竭在在同然雖以度支之儲兵府之積言之頒祿之米豆古有腐而今無陳雇直之布木古則裕而今不贍年前歉荒不至於大無而內無發賣之粟外有私賑之擧則國力之無餘民命之無賴誠可凛然而心寒矣粒米尺布莫非吾民之辛苦而至若錢貨必資貿遷交易而出則其難辦而易竭尤非粟帛之比而在上者苟不能知艱而節費徒見積儲之豐而不念其本之出於吾民則財聚民散固其勢也又況積儲之不豐而匱者如今日乎當此旱魃爲虐民命近止之時尤不容少忽於節約懷保之政臣愚竊願殿下益念漢文之不作露臺宋仁之不索燒羊毋或爲無益之作毋或有不急之務以實心而行實政一以勉遇災警惕之要一以講爲民賙恤之策則民受實惠而國其庶幾矣批以諸條敷奏之說甚好當留意爾其勿辭救護
정조 21년 · 강
戶曹判書李時秀疏陳病狀乞遞賜例批不許
정조 21년 · 강
副修撰尹行直疏陳母病乞遞批許救護
정조 21년 · 강
知敦寧申思運疏陳無敦寧乞遞賜批
정조 21년 · 강
命以趙鎭寬爲健元陵忌辰祭獻官本陵明日奉審局內諸陵再明日奉審
정조 21년 · 목
敎曰明日健元陵忌辰祭受香禮房適是都承旨爲獻官受香本陵則明日奉審局內諸陵則再明日奉審以來
정조 21년 · 강
命懿陵松木犯䂨者令畿伯嚴刑取招以聞推禮曹判書閔鍾顯
정조 21년 · 목
禮曹啓言卽接懿陵令所報則本陵案山都山直所告內案山松木犯䂨云故馳往摘奸枯松可合道里者二株生松可合小椽者四株可合斧柯者七株稚松連根拔取者三十五本而査出犯䂨人則火巢內中官周道喆所犯云請當該中官周道喆令該府拿問重勘敎以昨年處分何等截嚴則名以中官者又敢犯科於陵寢樹木不可但以痛惡言而此非時仕中官則令該府拿問之請極爲駭然卿則推考犯科者同情者令畿伯星火捉來嚴刑取招狀聞此後更有此等之弊而不卽發覺則該陵官依昨年所施之律用之此意嚴飭
정조 21년 · 강
以柳孝源爲總戎中軍口傳也
정조 21년 · 강
命前正郞權撰等勘放南部令金載七西部都事鄭文綏罪名分揀出代望筒勿施前府使李集斗等議處高陽郡守王道常放送
정조 21년 · 목
義禁府啓言刑曹前正郞權襈原情以爲御覽刑案何等嚴重而纂輯不誠多有錯誤不職之罪實無所逃云前佐郞尹最遠原情以爲昨秋猥當編輯之後裁斷繕寫之際恐有疏漏屢回考準而只緣昏謬不免闕誤之失云承慶恒原情以爲渠爲該房郞廳入啓册子當爲審愼而決獄錄錄啓案請出還入之際不善修正致勤嚴敎莫非昏謬不職之罪云請權襈等竝刑推得情敎以決獄案與錄啓案詳刑考同爲修正事理當然而一爲一否致有今番考閱時發覺者渠等不謹之罪焉敢逭也至於詳刑考之專不致愼尤爲駭然權襈尹最遠等爲先以違制之公律區別功議今日內草記勘放承慶恒宜恕遠人何論色郞付過放送又啓言中部前令尹商欽原情以爲今月十一日入直本部依漢城府甘結曉諭愼火之意於坊曲而不能詳明知委致有訛傳之擧常時不能檢東任掌之罪在所難免云前都事尹毅東原情以爲身爲部官常時不能禁飭洞任致有訛言之傳播昏謬不察之罪在所難逭云東部前令李顯祿原情以爲今月十四日以修井官進去而常時不能禁束任掌之罪實無所逃云前都事李玄始原情以爲今月十二日入直本部依漢城府甘結以愼火之意曉諭坊曲而不能詳明指揮之罪實無所逃云南部前令金載七原情以爲自前月二十五日身病猝劇至於屢次呈旬今月十六日始爲入直漢城府甘結知委坊曲之時雖未身親當之常時不能檢束任掌之罪烏得免乎云西部前都事鄭文綏原情以爲今月十二日入直時漢城府愼火甘結來到而其翌日適値喜雨之霏灑故初不知委坊曲云北部前令尹鉉東原情以爲今月十二日入直本部依漢城俯甘結曉諭愼火之意於坊曲而不能詳明知委之罪萬死無惜云矣尹商欽等所當請刑而旣有捧草供以入之命請上裁敎以竝除刑推以草記議處仍爲區別功議照律勘放而呈旬不爲行公之金載七及初不知委之鄭文綏等一則可恕一則可尙罪名分揀出代望筒勿施事分付又啓言前府使李集斗原情以爲琴氏獄事當初得接黃哥所訴事極驚心卽發猛差就捕諸囚竝施刑杖盤問取招以罪合罔赦嚴刑得情論報營門方欲待回題重治矣訟民無端侵逼至於呈營之擧不但營題之移囚靑松訟民侵斥訟官則勢不得冒沒聽理以此以彼更不千涉新道臣下來後亦爲移囚靑松使之行査則渠之一次査報不當此獄左契昭然道臣之論列只擧罪囚之伎倆而刑官之抉摘有若獄情之關涉莫非渠不一職之罪云所當請刑而曾經侍從請議處允之又啓言鳳山前郡守曺學臣載寧前郡守李熙燮等原情以爲不嫺法律只知殺獄之爲重不覺辜限之已過矇然成案至登曹啓莫非渠等生疏所致云所當請刑而曾經閫帥都總經歷讀議處允之又啓言時囚罪人權襈尹最遠等各杖一百以公罪收贖而尹最遠功減一等竝放送又啓言時囚罪人尹商欽尹毅東李顯祿李玄始尹鉉東等身爲部官京兆愼火之甘不能詳明知委致此訛傳坊曲之擧而不卽禁斷者誠極駭痛竝以此照律罪各杖八十收贖奪告身三等而尹商欽尹毅東李顯祿李玄始竝功減一等尹鉉東功議各減一等竝放送允之○因道常囚單敎以飭已施矣附過放送
정조 21년 · 강
命丹城縣監尹可基狼川縣監安廷善寬限數日下送後草記
정조 21년 · 목
吏曹啓言上京守令今日下送事命下矣富平府使尹光碩安山郡守李魯在催促下送而丹城縣監尹可基老母宿病尙未尙減不得離捨下去云狼川縣監安廷善親病危重不得下去云飭敎之下終不下去所當重勘而本曹無可施之罰何以爲之乎敎以更爲寬限數日下送後草記
정조 21년 · 강
命故知事李仁康庶孫定祥從願收用
정조 21년 · 목
兵曹啓言故知事李仁康家可以祿仕之人招見草記事命下矣問其家至親則無出身之人只有前府使李性默庶子閑良定祥年二十七矣敎以兵曹及各營中從願爲先收用於可堪之任後草記又啓言依傳敎李定祥處問其所願則本有身病隨行軍任萬無其力云矣
정조 21년 · 강
命此後京外旌閭竪立月日依嶺南例登聞著爲式
정조 21년 · 목
慶尙監司李亨元狀啓以爲依禮曹啓下關孝烈人等知委各該邑使之擧行後旌閭竪立用日食物題給數爻及代受人姓名開坐于後孝子旌閭秩咸陽故士人河元龍旌閭三月十八日竪立烈女旌閭秩陝川故士人尹華國妻黃氏旌閭二月初九日竪立晉州故良人鄭連恒妻金召史旌閭三月初七日竪立尙州故士人李增久妻孫氏旌閭三月十二日竪立咸陽故業儒林述曾妻朴姓旌閭三月二十一日竪立慶州故士人孫繪九妻崔氏旌閭三月三十日竪立大丘故學生李萬燮妻南氏旌閭四月十七日竪立金海故士人許東曮妻權氏旌閭四月二十六日竪立烈女食物題給秩宜寧故鄕吏金潤章妻洪召史食物其子俊甲祗受米二石大口魚二尾猪肉三斤敎以凡有旌閭之典竪立之月日道各不同或有登聞處或有不爲登聞處此後依嶺南例登聞俾重事面而京兆之不爲草記或啓聞或別單者雖曰襲謬所致極爲駭然此後枚擧該部該司牒報登聞事定式仍令廟堂察飭
정조 21년 · 강
命龍仁朴召史旌閭罪人朴三奉卽捧遲晚招永興尹召史獄事更令該倅詳覈
정조 21년 · 목
京畿監司李在學狀啓以爲龍仁罪人朴三奉威逼朴召史第四日致死丙辰十一月十八日龍仁縣令丁遇泰牒呈以爲本縣李召史招內昨年女壻身死渠女率乳穉與渠相依去月二十六日同面居朴三奉與隣漢洪雪云金金先奉等作黨乘夜突入於渠女獨宿之房裹縛而去渠女達夜號哭及天明逃還二十九日飮滷自斃卽欲呈官而旣無爲人被打自飮滷水而死則不可登時發狀故仍爲就木掩土而女息自處卽由於三奉劫掠之致如法處之云朴三奉招內渠以貧寒所致年將三十尙未娶妻聞今致死女人欲改適他人與同里金先奉等偕往厥女家渠獨入房中以衾裹縛擔來則厥女肆惡不從故待天明放送少無犯手之事厥女自飮鹽水而死云矣此獄始以發告之最晚未行開檢終因邑報之詳備連爲同推而服滷之狀旣有詞證威逼之事亦甚明白則不可以檢狀之未具致疑於成獄一款朴女凛然之節誠不勝嘉歎而三奉情節之陰慝有浮於一時强暴之類法文中因奸威逼致死之律渠焉敢得逭乎各別嚴訊期於取服敎以此獄與豊德獄案如印一板此獄之三奉卽豊德有奉之假面而豊德金女之斷食者十日卽此獄朴女之滷飮於四日眞所謂善惡無不對向於金女褒之曰烈哉金女曾無愧色於曹娥漢姫而貞操姱行之凛如秋霜求之江漢游女未易多聞今於朴女之旌褒也豈容他語誦諭判語呼寫此案龍仁朴女亟令地方官表其閭凶身朴三奉依豊德金有奉例嚴飭推官卽捧遲晚招以慰烈女之幽冤有奉案判付一通後錄下送於該邑之意分付道臣又狀啓以爲龍仁縣朴召史獄事以屍親之發告於埋葬累日後不行檢驗而詞證具備事情明白斷當如法成獄故撮要馳啓令該曹稟處日前審理時以其未及入錄於殺獄文案中故修啓之際不能照檢今始追啓惶恐待罪敎以難免不審之責卿則推考更安知無漏案乎詳考如有之更卽錄啓事回諭○刑曹啓言永興府殺獄罪人尹召史獄案依判下發遣本曹郞官問議于大臣則左議政蔡濟恭以爲吳召史之致命專由於尹召史之推擠考諸文案無一可疑而原其情則尹召史不勝一時之憤至有再次之擠而非出於必殺之心則判付之求生於必死固出於聖人欽恤之意而第念兩召史旣無媤母兄弟同室而所謂手下同壻于歸不過半年其年不滿二十則手上同壻便是媤母設有言語之不恭於渠者固當誨之責之以保妯娌之誼而因其至微之事猝發偏性之毒推之於廚下尖石之隅面部觸傷旣甚狼藉而艱辛起立則乃反復肆手勢力加猛推以致心坎之重傷不多時殞命想像光景尹召史之悍惡毒烈全無人理自可推知吳召史之夫以其妻之死歸之已無及矣而欲爲其兄嫂思有以隱惡可尙不可罪也而營府之以此爲罪嚴治乃已所見之不逮何至此也尹召史之罪勿論有心無心眞所謂殺無赦臣之愚見不欲使尹召史生出獄門云右議政李秉模以爲女性雖急手勢之猛不如男子石面雖尖撞着之緊不如金鐵以女手而擠石面當下致命丁已五月似不近理想其光景必有另用手脚於再擠再仆之時而脊背旣無築踏之痕檢報亦無提問之事雖不可以此別起新疑更添死案第念妯娌之間解知親愛之至誼每患嫌隙之交修宿憾之說固非折獄之體而懲俗之政宜倍他人之鬪且其夫之能斷矜妻之情有此爲嫂隱之擧者誠如聖敎實是愚氓所未易辦得則此旣可奬彼尤可惡遽然酌決恐或爲死女一分幽菀之端伏惟上裁云矣臣等繙閱獄案反覆參究則大抵相爭之端不過微事據理之責出於戒語則妯娌之間豈料殺變之至此哉只緣吳女性行不淑不但不從又重以勃蹊詬辱則憤頭所使屢次推擠蓋是無識常賤自來例習而適其竈間顚仆之處左右有石而俱皆光惡則胸膛心坎要害處之撞着擦磕勢所必至原其情雖非故犯執其跡焉逭當律至於㥘於成獄誣稱溺死者究厥情狀尤極巧慝請分付道臣各別嚴訊期於取服敎以大臣收議與卿等回啓大體詢同者俱未免泥於一邊而忽於反觀其跡也其證也孰欲議到於疑輕而情與勢與事理與光景也若令該倅平心詳覈於囚人之色辭邑中之議論仍又躬往細察於竈間石際則亦必有可執之端與可據之資必與收議回啓有相左處令道臣嚴飭主推官訊推報來後亦具意見狀聞事分付
정조 21년 · 강
配秋曹囚李德男于興德縣
정조 21년 · 목
該曹啓言殺獄罪人李德男嚴刑一次後依律文決杖一百興德縣流二千里定配卽爲押送
정조 21년 · 강
還囚朔州前府使閔致愼命該道臣査啓過齋後問議于時原任大臣仍具禁堂意見稟處
정조 21년 · 목
平安監司朴宗甲狀啓以爲朔州前府使閔致愼杖殺吳初亨等三人事因下敎更査以定州牧使李一曾寧邊府使徐榮輔三和府使李溏龍岡縣令徐有聞三等縣令嚴耆差定參査官臣眼同査究而此獄事情累經盤覈前後登聞非止一再而臣之論斷輒以杖傷爲辭蓋其杖棍之中式度數之不濫被打之不在要害用意之非出戕殺諸招可證實係無疑則以中式之杖打應受之處數亦非濫被打之後亦能延活於十許日之久忽於同日而致斃者論以事理誠不近似人之致命必有根因欲審根因當就形證上求之若其臨死之形證則創甚而臀腿腐落毒亘而腸敗浮漲而已更無他樣端緖之可執爲致命之根因到此地頭不得不歸之於杖傷杖旣不濫矣又不得不歸之於酷打而至於非濫杖而殞三命疑端則初未卞破更爲會同爛商兼又以諸招鉤摘盤詰則其所納供如印一板一日倂命之疑終無明白剖析之道諸招只是舊說疑端更無新得應問各人已經累査情見語竭以臣愚見末由他出玆不得不據實修啓敎以罪人閔致愼爲先還囚査啓過齋後發遣郞官問議于時原任大臣仍具卿等意見議處
정조 21년 · 강
平安監司朴宗甲以江界府祥霸坪移屬厚州後立標分界馳啓
정조 21년 · 목
宗甲狀啓以爲咸鏡監司移文內江界府所管祥霸坪移屬厚州事狀請蒙允待解凍定界次以三水府使別定差使員與厚州僉使眼同擧行亦自本營定差員會同擧行云上上僉使兼別中軍洪允復差定差使員與該道邑鎭約日擧行之意發關分付矣卽接上土僉使洪允復牒呈則前月二十六日到厚州翌日與三水府使厚州僉使會同自祥霸坪下邊朴鐵下仇非鴨綠江邊立巖以上限以山脊至板幕洞洞口一一看審分界後立標庫數長廣里數列錄修成册牒報云故定界標庫里數懸錄成册修送備邊司江界府祥霸坪移屬厚州分界立標庫數長廣里數成册自朴鐵下仇非鴨綠江邊立巖禁標東至厚州江廣十里自乫應洞禁標東至厚州江廣十里自細竹洞禁標東至厚州江廣二十里自小板幕禁標東至厚州江廣十五里大板幕洞洞口外禁標厚州江西南北長八十五里
정조 21년 · 강
放靈光郡定配罪人嚴爀武
정조 21년 · 목
全羅監司徐鼎修以水原府水護監官嚴爀武到配事馳啓敎以島名雖屬本邑容有可恕之端與色吏放送事分付
정조 21년 · 강
命承史玉堂騎堂諸臣分謄朱子箚疑于大全書頭
정조 21년 · 목
予於六經以外最喜讀朱子書自在春邸耽索有素如朱子會選紫陽子會英等書凡可以備觀省而便講讀者積有卷帙矣歲己丑予在春邸以朱書中文字使用皆有出處苟不溯觀其淵源則鮮乎免鹵莽之歸先正李滉所著記疑宋時烈所著箚疑儘爲初學之津梁而特以其另爲一書觀者每患艱於參考遂命宮僚等取箚疑記疑逐條抄謄于大全書頭又爲之點朱句讀以便觀閱至是復以一帙分授承旨史官玉堂兵曹堂上依舊本移錄始後于今月十二日是日畢謄以進予命抄啓文臣分書諸臣姓名于所授各卷之首蓋亦編輯諸臣列書卷首之義例也第一至第三承旨趙鎭寬第四至第六承旨洪仁浩第七至第九承旨金履翼第十至第十二承旨李勉兢第十三至第十五承旨金達淳第十六注書柳遠鳴第十七假注書李弘謙第十八至第二十假注書徐俊輔第二十一假注書李泳夏第二十二假注書李允謙第二十三假注書李毅采第二十四假注書南度中第二十五假注書任俊常第二十六至第二十七翰林金履永第二十八至三十兵曹參判姜彛正第三十一至第三十三兵曹參議睦萬中第三十四至第三十六兵曹參知金載翼第三十七至第三十九前承旨韓晚裕第四十至第四十二前承旨李肇源第四十三校理朴吉源第四十四副校理尹益烈第四十五副校理洪秀晩第四十六應敎李翊模第四十七副應敎朴載淳第四十八副修撰尹行直別集一副修撰李基讓別集二修撰李羲甲續集一校理金履喬續集二修撰尹序東
정조 21년 · 강
命閣臣抄啓文臣分謄朱子語類句讀
정조 21년 · 목
朱子語類一書雖雜出於門人之手詳略不同初晚有異而若其記錄之詳纖殆口函丈之間口語授受則有裨學者亦不下於大全歲己丑予在春邸命桂坊諸僚就語類全帙點句懸吐以便句讀至是復下語類一帙于鑄字所分授閣臣抄啓文臣移謄己丑所定句讀仍令校準始役于今月十二日是日畢謄以進亦依大全例分書前後諸臣姓名于所授各卷第一至第三桂坊金謹行閣臣鄭民始第四第五桂坊金謹行閣臣沈煥之第六桂坊金謹行閣臣徐浩修第七第八桂坊金謹行閣臣金載瓚第九第十桂坊李灌閣臣鄭大容第十一十二桂坊李灌閣臣李晚秀第十三桂坊任靖周閣臣李晚秀第十四桂坊任靖周閣臣金勉柱第十五桂坊任靖周閣臣尹行恁第十六十七桂坊任靖周閣臣南公轍第十八十九桂坊任靖周閣臣金祖淳第二十桂坊任靖周閣臣李始源第二十一二十二桂坊任靖周閣臣沈象奎第二十三二十四桂坊任靖周閣臣徐有榘第二十五桂坊安鼎福閣臣李存秀第二十六桂坊安鼎福抄啓文臣柳台佐第二十七桂坊鄭志儉抄啓文臣趙萬元第二十八桂坊鄭志儉抄啓文臣李勉昇第二十九三十桂坊鄭志儉抄啓文臣曺錫中第三十一三十二桂坊鄭志儉抄啓文臣金近淳第三十三桂坊安鼎福抄啓文臣尹致永第三十四至第三十六桂坊安鼎福抄啓文臣洪奭周第三十七桂坊安鼎福前承旨李鼎德第三十八桂坊安鼎福抄啓文臣宋冕載第三十九桂坊安鼎福抄啓文臣洪命周第四十桂坊安鼎福抄啓文臣姜浚欽第四十一四十二桂坊安鼎福抄啓文臣申絢第四十三桂坊安鼎福抄啓文臣黃基天第四十四桂坊安鼎福抄啓文臣權晙第四十五桂坊安鼎福抄啓文臣金履載第四十六桂坊安鼎福抄啓文臣金熙周第四十七桂坊安鼎福抄啓文臣金處巖第四十八桂坊安鼎福抄啓文臣李英發第四十九五十桂坊安鼎福抄啓文臣洪樂浚
정조 21년 · 강
命時囚中引儀尙瑞院官員分揀
정조 21년 · 강
命大護軍李家煥更爲問啓
정조 21년 · 목
政院啓言朝臣之有情勢者若承問啓之命則他不暇顧卽爲入來分義之所當然行大護軍李家煥問啓命下之後來到闕外終不承膺事未前有所當重勘而本院請推外無他罰何以爲之敎以若此則南越北趙去將何向乎問啓
정조 21년 · 강
推檢校待敎沈象奎汰檢書官柳本學
정조 21년 · 목
內閣啓言日省錄編次事體莫重前後飭敎何等諄勤而伏見今五月朔十二日日次日省錄則凡例大段倒錯字句甚多訛誤其他日次亦皆如此不能照檢之失臣不勝萬萬惶恐而當該檢書官柳本學請令該府拿問處之敎以爾則推考當該檢書官汰去
정조 21년 · 강
推承旨金達淳命兵曹佐郞鄭文始前五日監軍發巡後五日入直內司
정조 21년 · 목
因監軍單子敎曰鄭文始前五日監軍發巡後五日入直內司更爲下敎間如式輪回爲之昨日煩稟承旨爲先從重推考
정조 21년 · 강
召見奉審承旨趙鎭寬于重熙堂
정조 21년 · 강
罷大護軍李家煥職
정조 21년 · 목
政院啓言行大護軍李家煥之不爲入來於問啓命下之後者已極駭然而朝者飭敎又何等申嚴則屢度催促終不入來揆以事理萬萬未安請從重推考敎以昨今擧措極爲寒心罷職
정조 21년 · 강
召見藥院提調沈煥之副提調趙鎭寬及諸承旨于誠正閣
정조 21년 · 목
諭善尹得孚入見如儀內閣提學沈煥之直提學李晚秀隨入元子誦前受音自孔子謂曾子止諸侯之孝也又加誦非先王以下至未之有也得孚問身體髮膚受之父母不敢毀傷及以顯父母之義皆善答無礙出通栍得孚曰前日下詢天子則不言在上只於諸侯獨稱在上之義其時以天子天之子之謂也至尊無對故似不言在上仰對矣到今思之誤矣天子諸侯同是在上者故言天子則諸侯亦然言諸侯則天子亦然其義似當互看也得孚曰如有疑義一一俯詢焉元子曰身體之幷言何也得孚曰身體通言一身之體而以字義分言則身指全身而言體指支體而言膚指肌膚而言元子曰謹度何謂也得孚曰謹守其法度也元子曰天之道地之利何謂也得孚曰天之道卽春生而夏養秋收而冬藏也庶人春種而夏耘秋穫而冬斂此用天之道也土品之於五穀各有所宜隨其所宜而分種之此因地之利也如水田種稻山田種粟之類是也元子曰或言社稷或言宗廟或言祭祀何也得孚曰此亦互文也天子非無社稷而於諸侯稱社稷諸侯非無宗廟而於卿大夫稱宗廟至於士有一廟而獨稱祭祀者皆互文也仍講新受音自孔子曰父母生之止猶爲不孝也講論文義訖元子入內小休以便服出復讀新受音十遍得孚曰閣下若不潛心讀書文理未見日就則外人聞者皆以爲諭善若能誠心訓迪則豈有如此之理罪責小人不有餘地豈非可憫之深乎伏願專心講讀焉
정조 21년 · 강
大司諫徐邁修以差祭事陳疏乞遞賜批仍命推考
정조 21년 · 목
疏略曰向者薇垣除旨適下於待罪亞銓隨參政席之日身在闕中逃遁無路雖不得不冒沒肅命而自顧微諒彌增愧汗且臣於此際竊有萬萬惶惕者向於端午節享差祭也臣以亞銓擧行而前正言李垿埴差於昭寧園典祀官追聞垿時在罷職未蒙敍之中臣旣矇然混差垿亦因該吏錯告認以蒙敍趨詣將事銓曹差祭何等至重至敬之事而昏未覺察致此錯謬之擧者是豈但尋常不審之比而已哉玆敢露章自列伏乞亟命勘臣重律批以差祭事難免做錯推考卿其調理行公
정조 21년 · 강
遞差漢城左尹洪義榮右尹李漢豊仍遞漢豊捕將之任以柳孝源代之前望也
정조 21년 · 목
因漢城左尹洪義榮初度呈辭敎曰雖曰蔭宰蔭宰亦有廉防雖曰武將武將亦有處義擧行之部官旣勘罪則指揮之該堂其可獨逭乎竝遞差至於右尹職兼捕將而初則越視末又裒如且聞於大臣所奏爲其塞責伊後擧措反爲撓民之端其罪甚於發甘之堂上云者果然如許法官捕將置之何用乎右尹所帶捕將之任亦爲遞差捕將前望單子入之待下批牌招傳授命召及大將牌傳令牌亞尹之代政官牌招開政差出
정조 21년 · 강
還送平安監司朴宗甲狀本仍飭龍川逃躱罪人朴昌一斯速現推
정조 21년 · 목
該監司狀啓以爲龍川囚朴昌一越獄逃亡姑未捉得另加譏捕之意嚴飭各鎭營敎以龍川朴昌一之尙未捉得云者豈有如許紀綱況與愚氓有間邑校蹤跡邑倅豈可不知若不限內捉納道帥臣難免其罪狀啓還下送斯速現推仍具意見狀聞
정조 21년 · 강
有政吏曹判書李秉鼎進
정조 21년 · 목
以徐鼎修爲知敦寧尹師國爲判尹鄭大容爲左尹柳焵爲右尹吳敍常爲敦寧參奉敍常初仕也
정조 21년 · 강
命遣吏郞諸執事淸齋與否摘奸
정조 21년 · 목
毓祥宮延祐宮懿昭廟文禧廟夏享在再明也
정조 21년 · 강
遞承旨李勉兢以李肇源代之前望也
정조 21년 · 강
拿處前兵曹佐郞李勉昇
정조 21년 · 목
兵曹啓言本曹使令金泰得本以加出冒佩掌標故査問委折則以爲渠於信漢符烙印之際偸得一箇云章標事體何等重大而加出下隸之竊出潛佩事未前有泰得今方移送法司該掌吏隸自本曹嚴棍懲礪頒給以後爲日已久而不卽覺察臣不勝悚惶而當其烙印之時不能檢飭之郞廳不可無罪請令該府拿問處之允之
정조 21년 · 강
命畿路還穀應留中許令加分
정조 21년 · 목
備局因京畿監司李在學狀請請令量宜加分從之
정조 21년 · 강
勘放金吾時囚曺學臣李熙燮李集斗
정조 21년 · 목
禁府啓言鳳山前郡守曺學臣載寧前郡守李熙燮檢驗法意至嚴且重其所擧行固宜十分謹愼而矇未省察遽成斷案者難逭不審之失各杖六十收贖奪告身一等竝私罪施行允之竝功減一等又啓言安東前府使李集斗觀其所供則曲歧關節締結官府等事道啓論列只擧罪人之伎倆云縷縷自明而治下幽冤之訟謂以被侵土民不卽聽理遍訟數邑滯決五朔殊甚可駭杖八十收贖奪告身三等私罪施行允之敎以議減一等
정조 21년 · 목
因司謁白景旜科治啓目敎以分揀放送
정조 21년 · 강
命奉恩寺舒川免稅交河田畓勿付內司屬之本寺奴婢亦爲釐正蔬鞋各種作錢上納